### Beslutningstema

I denne sag skal besluttes, om Tønder Kommune skal udbyde 3 grunde til salg i offentligt udbud under hvilke vilkår og til hvilken pris.

### Historik

Tønder Kommune har 1. juli 2021 købt 3 grunde beliggende Timmelsvang 5-15 i Toftlund ved Toftlund Andelsboligforening. Der har tidligere været bygninger på grunden, men andelsboligforeningen har nedrevet bygningerne, inden Tønder Kommune overtog grundene. Planen var, at grundene skulle overdrages til Toftlund Distriktskole til udeundervisning og bevægelse i undervisningen.

Skolen har meddelt forvaltningen, at den ikke har behov for brugsretten til skolens daglige brug.

### Sagsfremstilling

Tønder Kommune ejer 3 sammenhængende grunde Timmelsvang 5-15 i Toftlund. Grundene er henholdsvis 1.149 m², 1.215 m² og 1.215 m².

Grundene er ikke omfattet af en lokalplan og er i Kommuneplanramme 410.11.1 udlagt til boligområde åben-lav og tæt-lav boligbebyggelse.

I Toftlund har Tønder Kommune kun parcelhusgrunde til salg på Ryttervænget i Toftlund. Nogle interesserede købere synes, dette er for langt fra byen, så det vil give et større/bedre udvalg med mere centralt beliggende grunde til salg. Det foreslås derfor, at de 3 grunde udbydes som parcelhusgrunde, men samtidig også til tæt/lav byggeri.

Grundene skal jf. udbudsbekendtgørelsen sælges til markedsprisen. Da Tønder Kommune købte grundene betalte kommunen 809.084 kr. ekskl. moms for dem, hvilket er 230 kr. pr. m² ekskl. moms og 288 kr. m² inkl. moms. Da grundene tidligere har været bebygget, skal der ikke betales tilslutningsbidrag til kloak, vand og el. Køber skal dog betale for genåbning.

De nyeste grunde Tønder Kommune har til salg på Ryttervænget er prissat til en mindstepris på 280 kr. pr. m² inkl. moms og ekskl. tilslutningsbidrag. Grundene på Timmelsvang ligger mere centralt end dem på Ryttervænget, men til gengæld ligger grundene på Timmelsvang lige op ad en skole. Forvaltningen vurderer, at prisen for grundene på Timmelsvang bør være lidt højere, da der ikke skal betale tilslutningsbidrag. Værdien af tilslutningsbidraget udgør pr. grund ca. 120.000 kr. inkl. moms. Køber får istedet en mindre udgift til genåbning.

Forvaltningen foreslår en mindstepris på 300 kr. pr. m² inkl. moms.

Efter udbudsperioden vil grundene overgå til salgslisten over parcelhusgrunde.

Direktionen indstiller, 20. april 2023, pkt. 17:

at grundene Timmelsvang 5-15, Toftlund udbydes til salg i 2 uger til en mindstepris på 300 kr. pr. m² inkl. moms,

at grundene udbydes til salg som 3 parcelhusgrunde, men også samlet til tæt/lav boligbebyggelse, og

at indstillingen videresendes til Kommunalbestyrelsen.

Beslutning fra Økonomiudvalget, 20. april 2023, pkt. 17:

Sagen udsat, idet trafiksikkerhed og infrastruktur skal undersøges nærmere.

Brian Friis deltog ikke i mødet.

Sagen genoptages

Skolelederen fra [adresse] oplyser, at skolen i det daglige ikke har behov for yderligere parkeringspladser eller behov for yderligere areal til trafikale forhold. Infrastrukturen ved skolen er etableret hensigtsmæssigt og trafiksikkerheden er betryggende for skolens elever, hvorfor der ikke er et behov for en ændring af disse forhold. Da der således ikke er behov for, at grundene er en del af skolens areal, bakker skoleforvaltningen op om et salg af grundene til anden side.

Såfremt der fra anden side skulle være et ønske om at etablere et antal p-pladser på det omtalte areal, vil dette til tider være attraktivt for skolens brugere ved afvikling af større arrangementer på skolen. Da der her er tale om lejlighedsvise behov, er dette dog ikke et prioriteret ønske fra skolens og forvaltningens side.

### Økonomi

Et salg af de 3 grunde vil give en indtægt på 1.073.700 kr. inkl. moms / 858.960 kr. ekskl. moms.

### Lovgrundlag

Udbudsbekendtgørelsen, Planloven, Den Kommunale Styrelseslov §68, stk. 1 og Kommunalfuldmagtsreglerne.

### Direktionen indstiller,

at grundene Timmelsvang 5-15 Toftlund udbydes til salg i 2 uger til en mindstepris på 300 kr. pr. m² inkl. moms,

at grundene udbydes til salg som 3 parcelhusgrunde, men også samlet til tæt/lav boligbebyggelse, og

at indstillingen videresendes til Kommunalbestyrelsen.

Beslutning fra Økonomiudvalget, 17. maj 2023, pkt. 19:

Indstillingen anbefales

Frans Kjeldsen kan ikke følge indstillingen. Alexander Jakobsen og Bjarne Christiansen kan heller ikke følge indstillingen for at sikre skolens fremtidige infrastruktur.

### Beslutning

Sagen taget af dagsordenen ved mødets begyndelse.